**O B R A Z L O Ž E Nj E**

**PRIJEDLOGA DRUGOG REBALANSA BUDžETA**

**REPUBLIKE SRPSKE ZA 2025. GODINU**

**(po hitnom postupku)**

**I USTAVNI I** **ZAKONSKI OSNOV**

Osnov za donošenje drugog rebalansa Budžeta Republike Srpske za 2025. godinu sadržan je u članu 70. stav 1. tačka 3. Ustava Republike Srpske, koji je propisao da Narodna skupština donosi plan razvoja, prostorni plan, budžet i završni račun i članu 35. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15, 15/16 i 110/24) kojim je predviđeno da se rebalansom budžeta Republike, koji na prijedlog Vlade, usvaja Narodna skupština, vrši usklađivanje budžetskih sredstava i izdataka, na nižem, višem ili istom nivou, po postupku identičnom postupku za donošenje budžeta.

**II USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj: 17.03-020-3217/25 od 13. novembra 2025. godine, a nakon uvida u propise Evropske unije i analize Prijedloga drugog rebalansa Budžeta Republike Srpske za 2025. godinu, po hitnom postupku, nije ustanovljeno da postoje obavezujući sekundarni izvori prava relevantni za predmet uređivanja dostavljenog prijedloga. Zbog toga u Izjavi o usklađenosti stoji ocjena „Neprimjenjivo“.

**III RAZLOZI ZA DONOŠENjE DRUGOG REBALANSA BUDžETA**

Rebalans budžeta Republike Srpske za 2025. godinu, usvojila je Narodna skupština Republike Srpske, na 15. redovnoj sjednici, održanoj 03. jula 2025. godine („Službeni glasnik Republike Srpske“, broj 61/25), u iznosu od 6.490,0 miliona KM.

Po usvajanju Rebalansa budžeta Republike Srpske za 2025. godinu, unos budžetskih sredstava u trezorski sistem vršen je prema usvojenom Rebalansu, a u skladu sa procjenom ostvarenja priliva budžetskih sredstava, što je definisano članom 7. Zakona o izvršenju budžeta Republike Srpske za 2025. godinu („Službeni glasnik Republike Srpske“, broj: 110/24 i 61/25).

U skladu sa odredbama navedenog Zakona, vršene su i preraspodjele sredstava unutar i između budžetskih korisnika, što je uticalo na izmjenu strukture rashodovne strane budžeta.

Budući da je u drugoj polovini 2025. godine došlo do promjene u strukturi i visini budžetskih sredstava i izdataka, kao i do promjene prioriteta koji se finansiraju iz budžetskih sredstava, pristupilo se izradi drugog rebalansa Budžeta Republike Srpske za 2025. godinu, po hitnom postupku.

Uslovi za pokretanje izrade drugog rebalansa Budžeta Republike Srpske stvoreni su zbog izmjene u strukturi realizovanih budžetskih sredstava - izvršenje budžetskih prihoda je značajno izmjenjeno u odnosu na planirani iznos za ovaj period.

Članom 35. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15, 15/16 i 110/24) definisano je da se usklađivanje budžetskih sredstava i izdataka na nižem, višem ili istom nivou može vršiti putem Rebalansa budžeta.

Budući da je u toku fiskalne godine došlo do promjene u strukturi i iznosu budžetskih sredstava i izdataka, Ministarstvo finansija je pokrenulo proceduru izrade i donošenja drugog Rebalansa budžeta Republike Srpske za 2025. godinu, a što je u skladu sa članom 35. Zakona o budžetskom sistemu Republike Srpske.

**IV RAZLOZI ZA DONOŠENjE DRUGOG REBALANSA BUDžETA PO HITNOM POSTUPKU**

U skladu sa članom 213. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20) data je mogućnost, izuzetno, za donošenje zakona i drugih opštih akata po hitnom postupku, u slučaju kada se uređuju pitanja i odnosi nastali usljed okolnosti koje nisu mogle da se predvide, a nedonošenje zakona ili opšteg akta po hitnom postupku moglo bi prouzrokovati štetne posljedice po život i zdravlje ljudi, bezbjednost Republike i rad organa i organizacija ili ako je to u opštem interesu.

Razlog za donošenje drugog rebalansa Budžeta Republike Srpske za 2025. godinu, po hitnom postupku, je obezbjeđenje sredstava za realizaciju obaveza koje su proistekle iz zakonskih i podzakonskih akata u tekućoj godini.

Naime, zbog neophodnosti stvaranja preduslova za realizaciju zakonom stvorenih obaveza, te obračun penzija u skladu sa Odlukom o vanrednom usklađivanju opšteg boda i penzija i obračun naknada korisnicima prava iz oblasti boračko - invalidske zaštite u Republici Srpskoj u skladu sa izmijenjenim Odlukama, počevši od 01. avgusta 2025. godine, potrebno je usvojiti Prijedlog drugog rebalansa Budžeta Republike Srpske za 2025. godinu po hitnom postupku, kako bi se mogli ispoštovati svi predviđeni rokovi za realizaciju istih.

Neusvajanje Prijedloga drugog rebalansa Budžeta Republike Srpske za 2025. godinu - po hitnom postupku može da ima za posljedicu neizmirivanje obaveza u skladu sa dinamikom njihovog dospjeća, te nemogućnosti realizacije mjera koje su proistekle iz zakonskih i podzakonskih akata u toku godine.

Uvažavajući gore navedeno, pripremljen je Prijedlog drugog rebalansa Budžeta Republike Srpske za 2025. godinu, po hitnom postupku.

**V OBRAZLOŽENjE PREDLOŽENIH RJEŠENjA**

**DRUGI REBALANS BUDžETA REPUBLIKE SRPSKE ZA 2025. GODINU - OPŠTI DIO**

Pravilnikom o formi i sadržaju budžeta i izvještaja o izvršenju budžeta uređuje se forma i sadržaj budžeta i izvještaja o izvršenju budžeta Republike Srpske, budžeta opština, gradova i fondova.

Opšti dio budžeta predstavlja agregirani prikaz planiranih budžetskih kategorija osmišljen kao koncizan, kratak uvod u ekonomsku i organizacionu analitiku budžeta.

U Opštem dijelu budžeta, stavljanjem u odnos planiranih budžetskih prihoda i rashoda, i planiranih primitaka i izdataka za nefinansijsku imovinu, prezentuju se informacije o planiranom budžetskom rezultatu (budžetskom suficitu ili budžetskom deficitu) i načinu njegovog finansiranja (tj. raspodjele ili pokrivanja), sve u skladu sa propisanom i usvojenom metodologijom utvrđivanja i izvještavanja o izvršenju budžeta.

Rebalansom Budžeta za 2025. godinu, za opšti fond (01), planiran je budžetski deficit u iznosu od 97,2 miliona KM, dok je Prijedlogom drugog rebalansa Budžeta Republike Srpske za 2025. godinu planiran budžetski deficit u iznosu od 152,9 miliona KM.

Planirani budžetski deficit u iznosu od 152,9 miliona KM pokriće se neto finansiranjem, odnosno razlikom između planiranih primitaka od finansijske imovine, zaduživanja i ostalih primitaka i izdataka za finansijsku imovinu, izdataka za otplatu duga i ostalih izdataka.

Prijedlogom drugog rebalansa budžeta Republike Srpske za 2025. godinu, za fond po posebnim propisima (02), planiran je budžetski deficit od 20,0 miliona KM što je rezultat neutrošenih sredstava iz ranijeg perioda.

**DRUGI REBALANS BUDžETA REPUBLIKE SRPSKE ZA 2025. GODINU - BUDžETSKI PRIHODI I PRIMICI ZA NEFINANSIJSKU IMOVINU**

Projekcije prihoda u Prijedlogu drugog rebalansa Budžeta Republike Srpske za 2025. godinu zasnovane su na: revidiranim makroekonomskim projekcijama, kao i ostvarenju prihoda u prvih deset mjeseci 2025. godine.

Ukupni budžetski prihodi i primici za nefinansijsku imovinu u 2025. godini iznose 5.474,6 miliona KM, što predstavlja uvećanje od 65,4 miliona KM, odnosno 1,2 % u odnosu na sredstva planirana Rebalansom budžeta Republike Srpske za 2025. godinu.

**Poreski prihodi**

Poreski prihodi iznose 5.065,9 miliona KM u Prijedlogu drugog rebalansa Budžeta Republike Srpske za 2025. godinu, što predstavlja uvećanje za 86,2 miliona KM ili 1,7 % u odnosu na poreske prihode planirane Rebalansom budžeta Republike Srpske za 2025. godinu. Poreske prihode čine: prihod od poreza na dobit, prihod od poreza na dohodak, prihod od indirektnih poreza, prihod od doprinosa za penzijsko i invalidsko osiguranje i ostali poreski prihodi.

***Prihodi od indirektnih poreza***

Naplatu i raspodjelu prihoda od indirektnih poreza vrši Uprava za indirektno oporezivanje, u skladu sa Zakonom o sistemu indirektnog oporezivanja u BiH i Zakonom o uplatama na Jedinstveni račun i raspodjeli prihoda. Prihodi od indirektnih poreza sa Jedinstvenog računa Uprave se raspoređuju tako da se, nakon izdvajanja sredstava rezervi (povrat), izdvoje unaprijed utvrđena sredstva za finansiranje institucija BiH, zatim 3,55% za Brčko Distrikt, a preostali iznos se dijeli između entiteta prema privremenim koeficijentima raspodjele prihoda od indirektnih poreza.

Iz pripadajućeg dijela prihoda Republike Srpske direktno se vrši uplata za servisiranje spoljnog duga, a preostali dio sredstava sa Jedinstvenog računa UIO raspoređuje se između budžeta Republike Srpske, budžeta opština/gradova i JP „Putevi Republike Srpske“, a u skladu sa Zakonom o budžetskom sistemu Republike Srpske.

Procjena prihoda od indirektnih poreza za 2025. godinu zasniva se na:

* procjeni kretanja osnovnih makroekonomskih pokazatelja za 2025. godinu,
* procjeni spoljnog duga za 2025. godinu, iz novembra 2025. godine,
* usvojenim iznosima koji se izdvajaju za budžet zajedničkih institucija BiH,
* trendovima u naplati prihoda od indirektnih poreza.

Od projektovanih ukupnih prihoda od indirektnih poreza, Prijedlogom drugog rebalansa Budžeta Republike Srpske za 2025. godinu planiran je iznos od 2.302,7 miliona KM, što predstavlja umanjenje od 3,6 miliona KM, odnosno 0,2 % u odnosu na sredstva planirana Rebalansom budžeta Republike Srpske za 2025. godinu.

***Porez na dobit***

Prijedlogom drugog rebalansa Budžeta Republike Srpske za 2025. godinu planirano je da će ovaj prihod iznositi 470,9 miliona KM, što predstavlja umanjenje od 19,8 miliona KM u odnosu na sredstva planirana Rebalansom budžeta Republike Srpske za 2025. godinu. Navedena projekcija uzima u obzir dosadašnje kretanje prihoda od poreza na dobit, kao i očekivanu naplatu do kraja godine. Porez na dobit plaća se akontativno na osnovu očekivanih rezultata poslovanja, dok se eventualna razlika po utvrđenom finansijskom rezultatu na kraju obračunske godine uplaćuje najkasnije do 31.03. naredne godine. Prema podacima APIF-a dobit prije oporezivanja privrednih subjekata u Republici Srpskoj za 2024. godinu manja je za 1,0 % u odnosu na 2023. godinu, što je svakako uticalo na manje uplate poreza po godišnjoj prijavi u prvom kvartalu 2025. godine.

***Porez na dohodak***

Prihodi od poreza na dohodak su planirani u iznosu od 427,6 miliona KM Prijedlogom drugog rebalansa Budžeta Republike Srpske za 2025. godinu, što predstavlja uvećanje za 49,4 miliona KM, odnosno 13,0 % u odnosu na iznos planiran Rebalansom budžeta Republike Srpske za 2025. godinu. Navedena procjena je usklađena sa dosadašnjim kretanjem prihoda i rastom plata i broja zaposlenih u Republici Srpskoj u toku 2025. godine.

Na rast prihoda od poreza na dohodak u 2025. godine u odnosu na 2024. godinu značajno je uticalo povećanje najniže neto plate u Republici Srpskoj („Službeni glasnik Republike Srpske“, broj 6/25).

U 2025. godini došlo je i do usklađivanje platnih koficijenata zaposlenih sa visokom stručnom spremom u oblasti obrazovanja i kulture, tako da su mjesečne neto plate povećane za 100 KM („Službeni glasnik Republike Srpske“, broj 112/23).

Pored toga, u skladu sa članom 6. Zakona o platama i naknadama sudija i javnih tužilaca u Republici Srpskoj („Službeni glasnik Republike Srpske“, broj 56/22) došlo je do povećanja plata sudija i tužilaca u 2025. godini u skladu sa povećanjem prosječne mjesečne bruto plate u Republici Srpskoj u odnosu na prethodnu godinu.

U martu 2025. godine u Republici Srpskoj usvojen je set zakona („Službeni glasnik Republike Srpske“, broj 28/25) po kojima je došlo do povećanja plata od 10 % zaposlenima u oblasti javne uprave, te u zdravstvu, prosvjeti, kulturi, administraciji i u pravosuđu, počev od plate za mjesec april 2025. godine. Takođe, zaposlenima u Ministarstvu unutrašnjih poslova povećane su plate za 10 % i uvededen je dodatak za teške uslove rada od 30 % za službenike koji nose naoružanje. Ova povećanja su obuhvatila značajan broj zaposlenih i imaju imaju značajan efekat na rast poreza na dohodak.

Do rasta prihoda od poreza na dohodak doći će i zbog izmirenja zaostalih dugovanja javnih zdravstvenih ustanova u Republici Srpskoj, a koje će se izvršiti iz sredstava Svjetske banke.

***Doprinosi za socijalno osiguranje***

Prihodi po osnovu doprinosa za penzijsko i invalidsko osiguranje Prijedlogom drugog rebalansa Budžeta Republike Srpske za 2025. godinu iznose 1.843,2 miliona KM, što predstavlja uvećanje od 71,2 miliona KM, odnosno 4,0 % u odnosu na sredstva planirana Rebalansom budžeta Republike Srpske za 2025. godinu. Navedena procjena je usklađena sa dosadašnjim kretanjem prihoda, prethodno navedenim rastom plata i broja zaposlenih u Republici Srpskoj, kao i zbog izmirenja zaostalih dugovanja javnih zdravstvenih ustanova Republike Srpske.

***Ostali poreski prihodi***

Ostali poreski prihodi (indirektni porezi van Jedinstvenog računa UIO i porezi na imovinu) planirani su u iznosu od 21,5 miliona KM, što predstavlja umanjenje za 11,0 miliona KM u odnosu na sredstva planirana Rebalansom budžeta Republike Srpske za 2025. godinu. Projekcija ovih prihoda je usklađena sa dosadašnjim trendovima u naplati prihoda i očekivanim uplatama u ostatku godine.

**Neporeski prihodi**

Neporeski prihodi Prijedlogom drugog rebalansa Budžeta Republike Srpske za 2025. godinu iznose 406,0 miliona KM, što predstavlja umanjenje od 22,4 miliona KM, odnosno 5,2 % u odnosu na sredstva planirana Rebalansom budžeta Republike Srpske za 2025. godinu. Projekcija neporeskih prihoda je usklađena sa trendom kretanja istih u periodu januar - oktobar 2025. godine i očekivanom naplatom u ostatku 2025. godine.

Najveći rast u okviru neporeskih prihoda u odnosu na sredstva planirana Rebalansom budžeta Republike Srpske za 2025. godinu ostvariće se kod naknada za priređivanje igara na sreću, kao i kod prihoda od efektivnih pozitivnih kursnih razlika i ostalih neporeskih prihoda. Takođe, rast je zabilježen i kod sljedećih stavki u okviru neporeskih prihoda, a to su: naknade za vode, naknade za šume, prihodi od kamata na novčana sredstva na bankovnim računima, republičke administrativne takse i prihodi republičkih organa.

Najveći pad u okviru neporeskih prihoda ostvariće se kod prihoda od dividende, učešća u kapitalu i sličnih prava i to za 40,0 miliona KM. Takođe, pad se bilježi i kod prihoda od kamata na date zajmove (1,7 miliona KM), prihoda od novčanih kazni (0,5 miliona KM), prihoda od finansijske i nefinansijske imovine (0,3 miliona KM), te republičkih sudskih taksi (0,1 milion KM).

**Grantovi**

Grantovi su Prijedlogom drugog rebalansa Budžeta Republike Srpske za 2025. godinu planirani u iznosu od 2.000 KM, dok ova sredstva nisu planirana Rebalansom budžeta Republike Srpske za 2025. godinu.

**Transferi između ili unutar jedinica vlasti**

Transferi između ili unutar jedinica vlasti planirani su u iznosu od 1,0 milion KM, što predstavlja uvećanje od 0,7 miliona KM u odnosu na sredstva planirana Rebalansom budžeta Republike Srpske za 2025. godinu.

**Primici za nefinansijsku imovinu**

Primici za nefinansijsku imovinu su planirani u iznosu od 1,7 miliona KM, što predstavlja uvećanje od 0,9 miliona KM u odnosu na sredstva planirana Rebalansom budžeta Republike Srpske za 2025. godinu.

**UKUPNA BUDžETSKA SREDSTVA - FOND 01**

Ukupna budžetska sredstva planirana drugim rebalansom Budžeta Republike Srpske za 2025. godinu iznose 6.750,0 miliona KM, što predstavlja uvećanje od 260,0 miliona KM, odnosno 4,0 % u odnosu na ista predviđena Rebalansom Budžeta za 2025. godinu.

Ukupna budžetska sredstva pored poreskih i neporeskih prihoda uključuju i primitke u ukupnom iznosu od 1.277,1 miliona KM, koji se odnose na primitke za nefinansijsku imovinu, primitke od finansijske imovine, primitke od zaduživanja, te ostale primitke.

**PRIHODI I PRIMICI BUDžETSKIH KORISNIKA OSTVARENI PO POSEBNIM PROPISIMA - FOND (02)**

Pojedini budžetski korisnici u skladu sa materijalnim propisima obavljajući nadležne aktivnosti ostvaruju vlastite prihode, koji su prema fondovskoj klasifikaciji klasifikovani u okviru fonda (02) - Prihodi po posebnim propisima. Način trošenja prihoda ostvarenih po posebnim propisima je regulisan odredbama Zakona o izvršenju budžeta Republike Srpske za 2025. godinu, a isti su planirani u iznosu od 341,6 miliona KM.

**DRUGI REBALANS BUDžETA REPUBLIKE SRPSKE ZA 2025. GODINU - BUDžETSKI RASHODI I IZDACI ZA NEFINANSIJSKU IMOVINU**

Budući da je u toku 2025. godine došlo do promjene u strukturi i visini budžetskih sredstava i izdataka, kao i do promjene prioriteta koji se finansiraju iz budžetskih sredstava Ministarstvo finansija je pokrenulo proceduru izrade i donošenja drugog rebalansa Budžeta Republike Srpske za 2025. godinu, a što je u skladu sa članom 35. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15, 15/16 i 110/24).

Procedura izrade Prijedloga drugog rebalansa Budžeta Republike Srpske za 2025. godinu je započela slanjem dopisa budžetskim korisnicima sredinom septembra 2025. godine, kada su budžetski korisnici pozvani da dostave podatke potrebne za njegovu izradu.

Rebalans budžeta Republike Srpske za 2025. godinu korigovan za izvršene realokacije, uzimajući u obzir obaveze prostekle iz zakonskih i podzakonskih akta u tekućoj godini, kao i drugih vladinih politika i prioriteta, te obračun penzija u skladu sa Odlukom o vanrednom usklađivanju opšteg boda i penzija i obračun naknada korisnicima prava iz oblasti boračko - invalidske zaštite u Republici Srpskoj u skladu sa izmijenjenim Odlukama, počevši od 01. avgusta 2025. godine, uz iskazivanje ušteda na pozicijima gdje za to postoje mogućnosti, predstavljao je preliminirni okvir za drugi Rebalans budžeta, imajući u vidu strukturu utrošenih sredstava, raspoloživih sredstava i stvarnih potreba do kraja godine.

Ministarstvo finansija je nakon analize dostavljenih zahtjeva od strane budžetskih korisnika i obavljenih konsultacija sa istim, uz uvažavanje obaveza nastalih u tekućoj godini, sačinilo Prijedlog drugog rebalansa Budžeta Republike Srpske za 2025. godinu, do iznosa planiranog ostvarenja prihoda i primitika.

Ukupni budžetski rashodi i izdaci za nefinansijsku imovinu u 2025. godini, za fond (01) iznose 5.627,4 miliona KM, a za fond (02) iznose 233,7 miliona KM.

**DRUGI REBALANS BUDžETA REPUBLIKE SRPSKE ZA 2025. GODINU - FUNKCIONALNA KLASIFIKACIJA RASHODA I NETO IZDATAKA ZA NEFINANSIJSKU IMOVINU**

Klasifikacija vladinih funkcija (COFOG - Classification of the Functions of the Government) proizvedena je od strane Organizacije za ekonomsku saradnju i razvoj (OECD) i objavljena od strane Odjeljenja za statistiku Ujedinjenih nacija.

Funkcionala klasifikacija predstavlja klasifikaciju socioekonomskih ciljeva koje vlade žele da postignu kroz različite vrste potrošnje.

Funkcionalana klasifikacija sastoji se od deset odjeljaka, i to:

01 - Opšte javne usluge,

02 - Odbrana,

03 - Javni red i sigurnost,

04 - Ekonomski poslovi,

05 - Zaštita životne sredine,

06 - Stambeni i zajednički poslovi,

07 - Zdravstvo,

08 - Rekreacija, kultura i religija,

09 - Obrazovanje i

10 - Socijalna zaštita.

Funkcionalna klasifikacija se primjenjuje na rashode i neto nabavku nefinansijskih sredstava. Izdaci za finansijsku imovinu i otplatu dugova, te sredstva budžetske rezerve nisu predmet razvrstavanja po funkcionalnoj klasifikaciji.

***Strukturu budžetskih rashoda i izdataka čine:***

* ***Rashodi za lična primanja zaposlenih*** koji drugim rebalansom Budžeta za 2025. godinu iznose 1.322,0 miliona KM, što predstavlja uvećanje od 0,8 miliona KM, odnosno 0,1 % u odnosu na sredstva planirana Rebalansom Budžeta za 2025. godinu.

Rashodi za bruto plate su planirani u skladu sa Zakonom o platama zaposlenih u organima uprave Republike Srpske, Zakonom o platama zaposlenih u Ministarstvu unutrašnjih poslova Republike Srpske, Zakonom o platama zaposlenih u osnovnim i srednjim školama i đačkim domovima u Republici Srpskoj, Zakonom o platama zaposlenih u oblasti visokog obrazovanja i studentskog standarda Republike Srpske, Zakonom o platama zaposlenih u oblasti kulture Republike Srpske, Zakonom o platama zaposlenih u institucijama pravosuđa Republike Srpske, Zakonom o platama i naknadama sudija i javnih tužilaca u Republici Srpskoj, Zakonom o platama zaposlenih u javnim službama Republike Srpske i Zakonom o platama zaposlenih lica u javnim ustanovama u oblasti zdravstva Republike Srpske, te Odlukom o utvrđivanju cijene rada i drugim zakonskim i podzakonskim aktima koji regulišu ovu oblast.

U okviru ove grupe rashoda na fondu (02) planirana su sredstva u iznosu od 11,0 miliona KM od čega se 8,5 miliona KM odnosi na Univerzitet u Banjoj Luci i Univerzitet u Istočnom Sarajevu.

* ***Rashodi po osnovu korišćenja roba i usluga*** koji drugim rebalansom Budžeta za 2025. godinu iznose 278,2 miliona KM, što predstavlja uvećanje od 28,9 miliona KM, odnosno 11,6 % u odnosu na sredstva planirana Rebalansom Budžeta za 2025. godinu.

Najznačajnija sredstva u okviru ove grupe rashoda se izdvajaju za rashode po osnovu utroška energije, komunalnih, komunikacionih i transportnih usluga, rashode po osnovu putovanja i smještaja, te rashode za stručne usluge.

U okviru ove grupe rashoda na fondu (02) planirana su sredstva u iznosu od 27,2 miliona KM od čega se 19,3 miliona KM odnosi na Univerzitet u Banjoj Luci i Univerzitet u Istočnom Sarajevu, a na Republičku upravu civilne zaštite 0,5 miliona KM i Osnovne škole 1,3 miliona KM.

* ***Rashodi finansiranja i drugi finansijski troškovi*** koji drugim rebalansom Budžeta za 2025. godinu iznose 265,8 miliona KM, što predstavlja uvećanje od 6,5 miliona KM, odnosno 2,5 % u odnosu na sredstva planirana Rebalansom Budžeta za 2025. godinu.

Projekcija istih je u skladu sa planom otplate ino i unutrašnjeg zaduženja, ažuriranog plana povlačenja po investicionim kreditima, te planiranog finansiranja budžeta za 2025. godinu.

U okviru ove grupe rashoda na fondu (02) planirana su sredstva u iznosu od 0,3 miliona KM.

* ***Subvencije*** koje drugim rebalansom Budžeta za 2025. godinu iznose 260,9 miliona KM, što predstavlja uvećanje od 18,0 miliona KM, odnosno 7,4 % u odnosu na sredstva planirana Rebalansom Budžeta za 2025. godinu.

Subvencije se doznačavaju isključivo proizvođačima učinaka (robe i usluga), a ne krajnjim potrošačima, i imaju za cilj da utiču na obim proizvodnje, cijenu po kojoj se učinci prodaju ili nadoknadu proizvođaču po nekom drugom osnovu.

Planirano uvećanje je u najvećoj mjeri rezultat uvećanja subvencije na ime podsticaja za povećanje plate radnika, u iznosu od 8,8 miliona KM, te subvencije nefinansijskim subjektima u oblasti trgovine i turizma, u iznosu od 8,2 miliona KM.

U okviru ove grupe rashoda na fondu (02) nisu planirana sredstva.

* ***Grantovi*** koji drugim rebalansom Budžeta za 2025. godinu iznose 185,6 miliona KM, što predstavlja umanjenje od 2,2 miliona KM, odnosno 1,2 % u odnosu na sredstva planirana Rebalansom Budžeta za 2025. godinu.

Sredstva granta iz budžeta Republike Srpske obuhvataju tekuće i kapitalne grantove neprofitnim subjektima, kao što su organizacije i udruženja za afirmaciju porodice i zaštitu prava žena, djece, izbjeglih i raseljenih lica, boraca i osoba sa invaliditetom, organizacija i udruženja u oblasti zdravstvene i socijalne zaštite, obrazovanja, nauke, kulture, ekonomske i pravne saradnje, humanitarne, sportske i omladinske, etničke, vjerske i političke organizacije i udruženja i slično.

U okviru ove grupe rashoda na fondu (02) planirana su sredstva u iznosu od 166,5 miliona KM od čega se 165,5 miliona KM odnosi na trošenje prihoda od putarina kao vrste indirektnih poreza plaćenih na naftne derivate i koja se koriste u skladu sa propisima iz ove oblasti i ista su planirana u okviru Ostale budžetske potrošnje.

* ***Doznake na ime socijalne zaštite koje se isplaćuju iz budžeta Republike*** kojedrugim rebalansom Budžeta za 2025. godinu iznose 552,1 miliona KM, što predstavlja uvećanje od 14,8 miliona KM, odnosno 2,7 % u odnosu na sredstva planirana Rebalansom Budžeta za 2025. godinu.

U okviru ove grupe rashoda u budžetu Republike Srpske planiraju se sredstva za sljedeće namjene: lične, porodične i civilne invalidnine, socijalnu zaštitu, borački dodatak, zdravstvenu zaštitu boraca, vojnih invalida, PPB i CŽR, za rješavanje problema izbjeglica i raseljenih lica, stipendije, te za prevoz učenika.

U okviru ove grupe rahoda, obezbjeđenja su dodatna sredstava za obračun naknada korisnicima prava iz oblasti boračko - invalidske zaštite u Republici Srpskoj u skladu sa izmijenjenim Odlukama („Službeni glasnik Republike Srpske“, broj 74/25), počevši od 01. avgusta 2025. godine, u iznosu od 14,7 miliona KM.

U okviru ove grupe rashoda na fondu (02) nisu planirana sredstva.

* ***Doznake na ime socijalne zaštite koje isplaćuju institucije obaveznog socijalnog osiguranja*** koje drugim rebalansom Budžeta za 2025. godinu iznose 1.965,7 miliona KM, što predstavlja uvećanje od 19,7 miliona KM, odnosno 1,0 % u odnosu na sredstva planirana Rebalansom Budžeta za 2025. godinu.

Doznake po osnovu penzijskog osiguranja su planirane prema dosadašnjem kretanju broja korisnika penzija i broja korisnika do kraja tekuće godine, te Odlukom o vanrednom usklađivanju opšteg boda i penzija za 3%, počevši od 01. avgusta 2025. godine.

U okviru ove grupe rashoda na fondu (02) nisu planirana sredstva.

* ***Rashodi po sudskim rješenjima*** koji drugim rebalansom Budžeta za 2025. godinu iznose 9,2 miliona KM, što predstavlja uvećanje od 0,3 miliona KM, odnosno 3,5 % u odnosu na sredstva planirana Rebalansom Budžeta za 2025. godinu.

U okviru ove grupe rashoda na fondu (02) planirana su sredstva u iznosu od 0,04 miliona KM.

* ***Transferi između različitih jedinica vlasti*** koji drugim rebalansom Budžeta za 2025. godinu iznose 428,6 miliona KM, što predstavlja uvećanje od 4,0 miliona KM, odnosno 0,9 % u odnosu na sredstva planirana Rebalansom Budžeta za 2025. godinu.

U okviru ove grupe rashoda najznačajnija izdvajanja iz budžeta Republike Srpske su prema *Fondu za zdravstveno osiguranje*, i to: Transfer Fondu zdravstvenog osiguranja u skladu sa Zakonom o zdravstvenom osiguranju, u iznosu od 146,5 miliona KM, Transfer Fondu zdravstvenog osiguranja za poseban program lijekova, u iznosu od 80,0 miliona KM, Transfer Fondu za zdravstveno osiguranje za izmirenje obaveza prema dijaliznim centrima, u iznosu od 6,0 miliona KM, Transfer Fondu za zdravstveno osiguranje za zdravstvenu zaštitu boraca, vojnih invalida, PPB i CŽR, u iznosu od 14,5 miliona KM, Transfer Fondu za zdravstveno osiguranje za zdravstvenu zaštitu izbjeglica, raseljenih lica i povratnika, u iznosu od 0,1 miliona KM, Transfer Fondu za zdravstveno osiguranje za vantjelesnu oplodnju, u iznosu od 3,5 miliona KM, Transfer Fondu zdravstvenog osiguranja za dijagnostičku proceduru (NIPT test), u iznosu od 7,0 miliona KM i Transfer Fondu za zdravstveno osiguranje za unapređenje zdravstvene zaštite, u iznosu od 1,4 miliona KM.

U skladu sa Zakonom o socijalnoj zaštiti, planirana su sredstva u iznosu od 53,3 miliona KM, kao transfer jedinicama lokalne samouprave, a istim se sufinansiraju prava na novčanu pomoć i prava na dodatak za pomoć i njegu drugog lica (to su prava koja se u visini od 50 % planiraju u budžetu Republike Srpske, a 50 % u budžetu jedinica lokalne samouprave), te zdravstveno osiguranje korisnika navedenih prava i finansiranje prava na podršku u izjednačavanju mogućnosti djece i omladine sa smetnjama u razvoju. Za isplatu ličnih invalidnina iz oblasti socijalne zaštite, planirana su sredstva u iznosu od 18,8 miliona KM. Na poziciji transfera jedinicama lokalne samouprave - javne zdravstvene ustanove, planirana su sredstva u iznosu od 12,8 miliona KM, u cilju sprovođenja zakona kojim se reguliše oblast plata zaposlenih lica u javnim zdravstvenim ustanovama.

Na poziciji *Transfer Fondu dječije zaštite*, planiran je iznos od 45,0 miliona KM, a odnosi se na finansiranje prava iz Zakona o dječijoj zaštiti. Pored toga, planiran je i Transfer Fondu dječije zaštite u iznosu od 0,9 miliona KM za finansiranje prava pronatalitetnog dodatka koji ostvaruje majka sa prebivalištem u Republici Srpskoj za svako trećerođeno i četvororođeno dijete, bez obzira na materijalni status porodice i mjesto rođenja djeteta.

Transfer *Zavodu za zapošljavanje* doznačava se za sprovođenje Programa podrške privredi putem povrata uplaćenih poreza i doprinosa za novo zapošljavanje radnika, u iznosu od 5,0 miliona KM i za zapošljavanje i samozapošljavanje ranjivih kategorija i unapređenje tržišta rada, u iznosu od 5,0 miliona KM.

U okviru ove grupe rashoda planiran je i Transfer Fondu solidarnosti za dijagnostiku i liječenje oboljenja, stanja i povreda djece u inostranstvu, u iznosu od 0,7 miliona KM, a u skladu sa članom 6. Zakona o Fondu solidarnosti za dijagnostiku i liječenje oboljenja, stanja i povreda djece u inostranstvu kojim je, između ostalog definisano i da Fond prikuplja sredstva iz budžeta Republike Srpske, u iznosu od 0,025 % ostvarenih poreskih i neporeskih prihoda u prethodnoj fiskalnoj godini, umanjenih za iznos doprinosa za socijalno osiguranje.

U okviru ove grupe rashoda planiran je dio sredstava po osnovu Programa socijalnog zbrinjavanja radnika koji se uplaćuje Zavodu za zapošljavanje Republike Srpske, u iznosu od 0,1 miliona KM, od ukupno 0,8 miliona KM koja su planirana za navedeni Program, u skladu sa pravilima knjigovodstvenog evidetiranja.

U okviru ove grupe rashoda na fondu (02) nisu planirana su sredstva.

* ***Transferi unutar iste jedinice vlasti*** koji drugim rebalansom Budžeta za 2025. godinu iznose 150,6 miliona KM, što predstavlja uvećanje od 37,7 miliona KM, odnosno 33,3 % u odnosu na sredstva planirana Rebalansom Budžeta za 2025. godinu.

U okviru ove grupe rashoda planirano je uvećanje transfera unutar iste jedinice vlasti u okviru Javnih investicija, u iznosu od 1,9 miliona KM, transfera za JU „Vode Srpske“, u iznosu od 8,0 miliona KM, transfera Fondu solidarnosti Republike Srpske, u iznosu od 3,8 miliona KM, transfera Agenciji za informaciono - komunikacione tehnologije Republike Srpske, u iznosu od 3,6 miliona KM, te transfera predstavništvima Republike Srpske u inostranstvu, u iznosu od 19,0 miliona KM.

U okviru ove grupe rashoda na fondu (02) planirana su sredstva u iznosu od 185.000 KM.

* ***Izdaci za nefinansijsku imovinu*** koji drugim rebalansom Budžeta za 2025. godinu iznose 204,5 miliona KM, što predstavlja umanjenje od 1,3 miliona KM, odnosno 0,6 % u odnosu na sredstva planirana Rebalansom Budžeta za 2025. godinu.

U okviru ove grupe rashoda planirana su sredstva u okviru Ministarstva unutrašnjih poslova, u iznosu od 33,4 miliona KM, Ministarstva zdravlja i socijalne zaštite, u iznosu od 64,6 miliona KM, te Javnih investicija, u iznosu od 66,7 miliona KM.

U okviru ove grupe rashoda na fondu (02) planirana su sredstva u iznosu od 28,3 miliona KM, od toga u okviru Republičke uprave civilne zaštite 10,7 miliona KM, Ministarstva unutrašnjih poslova 1,2 miliona KM, Osnovnih škola 0,5 miliona KM, Institucija specijalnog i umjetničkog obrazovanja 0,4 miliona KM, Kazneno - popravnog zavoda Banja Luka 0,8 miliona KM, Kazneno - popravnog zavoda Foča 2,0 miliona KM, Kazneno - popravnog zavoda Bijeljina 0,5 miliona KM, Kazneno - popravnog zavoda Istočno Sarajevo 1,4 miliona KM, Univerziteta u Banjoj Luci 2,0 miliona KM i Univerziteta u Istočnom Sarajevu 6,1 miliona KM.

* ***Izdaci za finansijsku imovinu*** koji drugim rebalansom Budžeta za 2025. godinu iznose 183,7 miliona KM, što predstavlja uvećanje od 123,2 miliona KM u odnosu na sredstva planirana Rebalansom Budžeta za 2025. godinu.

Planirano uvećanje ove vrste izdataka je rezultat uvećanja sredstava u okviru Ostale budžetske potrošnje, a isto se odnosi na izdatke za akcije i učešća u kapitalu.

U okviru ove grupe rashoda na fondu (02) nisu planirana sredstva.

* ***Izdaci za otplatu dugova*** koji drugim rebalansom Budžeta za 2025. godinu iznose 854,3 miliona KM, što predstavlja umanjenje od 7,0 miliona KM, odnosno 0,8 % u odnosu na sredstva planirana Rebalansom Budžeta za 2025. godinu.

Projekcija istih je u skladu sa planom otplate ino i unutrašnjeg zaduženja, ažuriranog plana povlačenja po investicionim kreditima u 2025. godini, planiranog finansiranja budžeta za 2025. godinu, kalendara emisija dugoročnih obveznica, te očekivanog kretanja kamatnih stopa i deviznih kurseva u narednom periodu.

U okviru ove grupe rashoda na fondu (02) planirana sredstva su sredstva u iznosu od 0,01 miliona KM.

* ***Ostali izdaci*** koji drugim rebalansom Budžeta za 2025. godinu iznose 84,5 miliona KM, što predstavlja uvećanje od 22,6 miliona KM, odnosno 36,5 % u odnosu na sredstva planirana Rebalansom Budžeta za 2025. godinu.

U okviru ove grupe izdataka planirana su sredstva za evidentiranje izdataka po osnovu poreza na dodatu vrijednost, izdataka za otplatu neizmirenih obaveza iz ranijih godina, izdataka po osnovu povrata poreza na dohodak i povrata javnih prihoda, izdataka za odštetne zahtjeve po osnovu penzija, kao i ostalih izdataka iz transakcija sa drugim jedinicama vlasti u okviru kojih se planiraju i izdaci za naknade plata za bolovanja koji se refundiraju od fondova obaveznog socijalnog osiguranja.

U okviru ove grupe izdataka prikazani su ostali izdaci iz transakcija sa drugim jedinicama vlasti u iznosu od 30,8 miliona KM, a koji se odnose na bolovanja preko 30 dana i porodiljsko odsustvo i refundiraju se od Fondova obaveznog socijalnog osiguranja, jer su isti uključeni u rashode za lična primanja zaposlenih.

U okviru ove grupe rashoda na fondu (02) su planirana sredstva u iznosu od 107,8 miliona KM koja po osnovu prikupnjenih depozita koriste osnovni sudovi, okružni sudovi i okružni privredni sudovi u skladu sa propisima iz ove oblasti.

* ***Budžetska rezerva*** koja drugim rebalansom Budžeta za 2025. godinu iznosi 4,3 miliona KM, a što je u skladu sa članom 44. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15, 15/16 i 110/24), kojim je definisano da se budžetska rezerva planira u iznosu do 2,5 % od ukupno planiranih budžetskih prihoda, umanjenih za planirane grantove za tekuću fiskalnu godinu.

**DRUGI REBALANS BUDžETA REPUBLIKE SRPSKE ZA 2025. GODINU - FINANSIRANjE**

Finansiranje planirano Prijedlogom drugog rebalansa Budžeta Republike Srpske za 2025. godinu sastoji se od primitaka od zaduživanja i primitaka od finansijske imovine.

***Primici od zaduživanja***

Primici od zaduživanja planirani Prijedlogom drugog rebalansa Budžeta za 2025. godinu iznose 1.144,7 miliona KM, što predstavlja uvećanje za 200,8 miliona KM u odnosu na primitke od zaduživanja planirane Rebalansom budžeta za 2025. godinu, kada su isti iznosili 943,9 miliona KM.

Primici od zaduživanja planirani Prijedlogom drugog rebalansa Budžeta za 2025. godinu razlikuju se u odnosu na Rebalans budžeta za 2025. godinu u sljedećem:

* primici od kratkoročnog zaduživanja putem izdavanja trezorskih zapisa viši su za 37,8 miliona KMi iznose 119,7 miliona KM,
* primici od dugoročnog zaduživanja putem izdavanja obveznica u zemlji viši su za 235,7 miliona KM i iznose 545,7 miliona KM,
* primici od dugoročnog zaduživanja putem zajmova uzetih iz inostranstva niži su za 72,8 miliona KM i iznose 479,2 miliona KM.

***Primici od finansijske imovine***

Primici od finansijske imovine planirani Prijedlogom drugog rebalansa Budžeta za 2025. godinu iznose 79,0 miliona KM, što je za 13,2 miliona KM niže u odnosu na Rebalans budžeta za 2025. godinu, kada su ovi primici iznosili 92,2 miliona KM, i to:

* primici od finansijske imovine niži su za 13,1 milion KM i iznose 74,6 miliona KM,
* primici od finansijske imovine iz transakcija sa drugim jedinicama vlasti niži su za 0,1 milion KM i iznose 4,3 miliona KM.

**REFUNDACIJE**

Refundacije po osnovu spoljnog indirektnog zaduženja planirane u drugom Rebalansu budžeta Republike Srpske za 2025. godinu iznose 100,7 miliona KM i niže su za 15,2 miliona KM od plana korištenog u svrhu izrade Rebalansa budžeta za 2025. godinu. U okviru drugog rebalansa Budžeta za 2025. godinu planirane su i refundacije po osnovu ino kredita JP Putevi RS i Željeznice Republike Srpske, te ukupan iznos potraživanja od pomenutih krajnjih korisnika koja dospijevaju na naplatu u 2025. godini iznose 18,2 miliona KM.

**UKUPNI BUDžETSKI RASHODI I IZDACI**

Ukupni budžetski rashodi i izdaci, uključujući i otplatu dugova za 2025. godinu, iznose 6.750,0 miliona KM, što predstavlja uvećanje od 260,0 miliona KM, odnosno 4,0 % u odnosu na sredstva planirana Rebalansom budžeta za 2025. godinu, dok ukupni budžetski rashodi i izdaci planirani na fondu (02) iznose 341,6 miliona KM.

**VI RAZLOG ZA RANIJE STUPANjE NA SNAGU ODLUKE O USVAJANjU DRUGOG REBALANSA BUDžETA**

Članom 109. Ustava Republike Srpske propisano je da zakoni i drugi opšti akti stupaju na snagu najranije osmog dana od dana objavljivanja, a da mogu stupiti na snagu ranije u naročito opravdanim okolnostima.

Usvajanje Odluke o drugom Rebalansu budžeta i njeno ranije stupanje na snagu potrebno je u cilju stvaranja preduslova za finansiranje funkcija budžetskih korisnika, izvršavanje njihovih zadataka kao i omogućavanja izmirenja obaveza u skladu sa dinamikom njihovog dospjeća i realizacije mjera koje su proistekle iz zakonskih i podzakonskih akata u toku godine.

**VII EKONOMSKA OPRAVDANOST DONOŠENjA DRUGOG REBALANSA BUDžETA**

Za realizaciju Prijedloga drugog rebalansa Budžeta Republike Srpske za 2025. godinu na fondu (01) obezbijeđena su sredstva u iznosu od 6.750,0 miliona KM, a na fondu (02) obezbijeđena su sredstva u iznosu od 341,6 miliona KM.